കരൺ ആചാര്യ

ഒരു ഇന്ത്യൻ ഗ്രാഫിക് കലാകാരനാണ് കരൺ ആചാര്യ. രൗദ ഭാവത്തിലുള്ള ഹനുമാൻ്റെ ചിത്രത്തിനും മറ്റ് ചിത്രങ്ങളുടെ പേരിലും അദ്ദേഹം പ്രശസ്തനാണ്. പ്രശസ്ത ചിത്രകാരനായ രാജാ രവി വർമ്മയാണ് തനിക്ക് പ്രചോദനം എന്നാണ് അദ്ദേഹം പറയുന്നത്. കരൺ ആചാര്യ ബൈജൂസിൻ്റെ കൺസെപ്റ്റ് ആർട്ടിസ്റ്റായും പ്രവർത്തിക്കുന്നു.

 ആദ്യകാല ജീവിതവും വിദ്യാഭ്യാസവും 
കേരളത്തിലെ കാസർഗോഡ് ജില്ലയിലെ കുഡ്‌ലു ഗ്രാമത്തിൽ ആണ് കരൺ ജനിച്ചത്. അമ്മ മഞ്ജുള, അമ്മാവൻ യഗ്നേഷ്, മുത്തച്ഛൻ രാമചന്ദ്ര ആചാര്യ എന്നിവരുൾപ്പെടെ നിരവധി കലാകാരന്മാർ ഉൾപ്പെട്ട കുടുംബത്തിലാണ് കരൺ വളർന്നത്. 2003-ൽ ടാഗോർ കോളേജ് വിദ്യാനഗറിൽ 12-ാം ക്ലാസ് പൂർത്തിയാക്കിയ അദ്ദേഹം ലക്ഷ്മിഷ് ആചാര്യ, ഗിരീഷ് ആചാര്യ എന്നിവരുൾപ്പെടെയുള്ള ഗുരുക്കന്മാർക്ക് കീഴിൽ രണ്ട് വർഷം കലാ പഠനം തുടർന്നു. പഠനശേഷം ഒരു സ്വകാര്യ സ്കൂളിൽ കലാധ്യാപകനായി ജോലിയിൽ പ്രവേശിച്ചു. തുടർന്ന്, ആചാര്യ ആനിമേഷനിൽ ഒരു കോഴ്‌സ് പൂർത്തിയാക്കി മംഗളൂരുവിലെ ഒരു സ്വകാര്യ കമ്പനിയിൽ ആനിമേറ്ററായി ജോലി ചെയ്യാൻ തുടങ്ങി. സിനിമകൾക്കായി സ്റ്റോറി ബോർഡുകളിലും ക്യാരക്ടർ ഡിസൈനുകൾ ചെയ്യുന്നതിലും അദ്ദേഹം പ്രവർത്തിച്ചിട്ടുണ്ട്.

 രൗദ്ര ഹനുമാൻ ഗ്രാഫിക് ചിത്രം 
2015-ൽ, തൻ്റെ സുഹൃത്തുക്കളുടെ അഭ്യർത്ഥനപ്രകാരം, ആചാര്യ തൻ്റെ ഗ്രാമത്തിലെ വാർഷിക ക്ഷേത്രോത്സവത്തിന് ഉപയോഗിക്കുന്ന പതാകയ്ക്കായി ഒരു ഹനുമാൻ്റെ ഗ്രാഫിക് ചിത്രം രൂപകൽപ്പന ചെയ്തു. കറുത്ത രൂപരേഖകളും കാവി ഷേഡുകളുമുള്ള രൗദ്രഭാവത്തിലുള്ള ഹനുമാൻ്റെ ചിത്രം ആയിരുന്നു അത്. ഇത് സോഷ്യൽ മീഡിയയിൽ പോസ്റ്റ് ചെയ്യുകയും രാജ്യത്തുടനീളം ഒരു ജനപ്രിയ ഗ്രാഫിക് ചിത്രം ആയി മാറുകയും ചെയ്തു. 2017-ൽ, നഗരത്തിലെ നിരവധി വാഹനങ്ങളുടെ വിൻഡ്‌സ്‌ക്രീനുകളിൽ ഹനുമാൻ ഗ്രാഫിക് സ്‌പോട്ട് ചെയ്‌തതോടെ ബാംഗ്ലൂരിൽ ഈ ചിത്രം പതിക്കുന്ന ഒരു ട്രെൻഡ് ശ്രദ്ധയിൽപ്പെട്ടു. ആചാര്യയ്ക്ക് സ്റ്റിക്കർ സ്രഷ്‌ടാക്കളിൽ നിന്നോ നിർമ്മാതാക്കളിൽ നിന്നോ റോയൽറ്റി ലഭിച്ചിരുന്നില്ല, എന്നിരുന്നാലും തൻ്റെ ചിത്രം മറ്റുള്ളവർ കാണുന്നതിൽ സന്തോഷമുണ്ടെന്നും തൻ്റെ സൃഷ്ടി 3 വർഷത്തിനുള്ളിൽ വൈറലായെന്നും അദ്ദേഹം പ്രസ്താവിക്കുന്നു. 2018 മെയ് മാസത്തിൽ, ഒരു കന്നഡ ചലച്ചിത്ര നിർമ്മാതാവ് തൻ്റെ അനുവാദമില്ലാതെ തൻ്റെ സിനിമയുടെ പോസ്റ്ററിനായി ഈ ഹനുമാൻ ചിത്രം ഉപയോഗിക്കാൻ ശ്രമിച്ചതിനെ തുടർന്ന് അദ്ദേഹം പകർപ്പവകാശ സംരക്ഷണം തേടി. 

 മറ്റ് ചിത്രങ്ങൾ 
2017 ഫെബ്രുവരിയിൽ, കോയമ്പത്തൂരിലെ ഇഷ ഫൗണ്ടേഷനിലെ ആദിയോഗി പ്രതിമയെ അടിസ്ഥാനമാക്കി ആചാര്യ ശിവൻ്റെ നീല ഗ്രാഫിക് ചിത്രം രൂപകല്പന ചെയ്തു. 2018-ൽ, തൻ്റെ ഹനുമാൻ ചിത്രത്തിന് പകർപ്പവകാശം നേടിയ ശേഷം, അദ്ദേഹം ടീ-ഷർട്ടുകളിൽ പതിച്ച തൻ്റെ കലാസൃഷ്ടികൾ വിൽക്കാൻ അദ്ദേഹം ഒരു കമ്പനി ആരംഭിച്ചു. 

2018 ലെ തിരഞ്ഞെടുപ്പ് റാലിക്കായി നഗരം സന്ദർശിച്ചപ്പോൾ അദ്ദേഹത്തിൻ്റെ ചിത്രങ്ങളെ അഭിമാനകരമെന്ന് വിശേഷിപ്പിച്ചുകൊണ്ട് ഇന്ത്യൻ പ്രധാനമന്ത്രി നരേന്ദ്ര മോദി അദ്ദേഹത്തെ പ്രശംസിച്ചു.  പിന്നീട് ആ വർഷം മെയ് മാസത്തിൽ അദ്ദേഹം പ്രധാനമന്ത്രി നരേന്ദ്ര മോദിയുടെ ഒരു ചിത്രം വരച്ചു. ഉത്തർപ്രദേശിലെ അയോധ്യ കലാമേളയിലേക്ക് അദ്ദേഹത്തെ ക്ഷണിച്ചിരുന്നു, കൂടാതെ അദ്ദേഹം ആദ്യത്തെ മംഗളൂരു സാഹിത്യോത്സവത്തിൻ്റെ ഭാഗമായിരുന്നു. 2019 ഓഗസ്റ്റിൽ അദ്ദേഹം മുണ്ടിന നിൽഡന എന്ന ചിത്രത്തിൻ്റെ ടീസർ പോസ്റ്റർ ഡിസൈൻ ചെയ്തു. 2020-ൽ, ആചാര്യ സോഷ്യൽ മീഡിയയിൽ ഫോട്ടോഷോപ്പ് സാങ്കേതിക വിദ്യകൾ ഉപയോഗിച്ച് സാധാരണക്കാരുടെ അഭ്യർത്ഥനകൾക്കനുസരിച്ച് ചിത്രങ്ങൾ സൃഷ്ടിക്കാൻ തുടങ്ങി. അദ്ദേഹത്തിൻ്റെ ജനപ്രീതി കാരണം ഫോട്ടോ എഡിറ്റുകൾക്കായി 2000-ത്തിലധികം അഭ്യർത്ഥനകൾ അദ്ദേഹത്തിന് ലഭിച്ചു. ചിലത് സൗജന്യമായി ചെയ്യുമെങ്കിലും ചിലതിന് അദ്ദേഹം ഫീസ് ഈടാക്കുന്നു.

 അവലംബം 

വർഗ്ഗം:മലയാളികൾ
വർഗ്ഗം:മലയാളി ബ്രാഹ്മണർ
വർഗ്ഗം:1990-കളിൽ ജനിച്ചവർ
വർഗ്ഗം:ജീവിച്ചിരിക്കുന്നവർ